Predkladacia správa

Návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov a návrh systému predbežnej notifikácie všeobecne záväzných právnych predpisov preberajúcich smernice pre účely povinného oznamovania Komisii Európskych spoločenstiev sa predkladá na základe bodu  C. 1. uznesenia vlády SR č. 1232 z 13. novembra 2002 a predstavuje štvrtú aktualizáciu pôvodného gestorstva smerníc prijatého uznesením vlády SR č. 962 z 10. októbra 2001. Prvá aktualizácia sa uskutočnila uznesením vlády SR č. 780 z 10. júla 2002.

Cieľom určenia gestorstva je vytvorenie systému priebežného určovania gestorských rezortov zodpovedných za transpozíciu smerníc a rámcových rozhodnutí do slovenských všeobecne záväzných právnych predpisov. 

Súčasťou materiálu je i návrh systému predbežnej notifikácie všeobecne záväzných právnych predpisov preberajúcich smernice pre účely povinného oznamovania Komisii Európskych spoločenstiev o transponovaní  ustanovení smerníc do vnútroštátneho právneho poriadku. So súčasným systémom určovania gestorstva smerníc má spoločné určenie samotného gestora, avšak zahŕňa všetky platné smernice ES a po obsahovej stránke predstavuje systém zasielania znenia slovenských právnych predpisov s transponovanými ustanoveniami smerníc jej gestorom Komisii Európskych spoločenstiev. Jeho cieľom je oznamovanie znenia národnej legislatívy transponujúcej smernice ES, čo je nevyhnutnou požiadavkou pre riadne splnenie podmienok vyplývajúcich zo smerníc pre ich úplnú transpozíciu.  Požiadavka na predbežnú notifikáciu sa týka 1714 platných smerníc ES. 

Návrh na určenie gestorstva  obsahuje 67 smerníc a 3 rámcové rozhodnutia, ktoré boli uverejnené v Úradnom vestníku Európskej únie od poslednej aktualizácie v období od 1. 2. 2003 do 21. 8. 2003. Termíny ich transpozície do slovenského právneho poriadku sú určené vo väzbe na termíny transpozície smerníc a rámcových rozhodnutí platné pre členské štáty EÚ, avšak s prihliadnutím na záväzky SR v jednotlivých kapitolách a na negociačné pozície SR v integračnom procese. 

Predložený návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k nim nemá finančné, ekonomické, environmentálne vplyvy, ani vplyvy na zamestnanosť.  

Niektoré ústredné orgány neuviedli pri niektorých smerniciach návrh slovenského právneho predpisu, do ktorého  budú smernice transponované. Tento slovenský predpis, ako aj termín jeho predloženia na rokovanie vlády v týchto prípadoch bude známy najneskôr pri príprave Plánu legislatívnych úloh vlády SR na rok 2004, resp. pri príprave rezortných plánov legislatívnych úloh.

Predložený materiál sa predkladá bez rozporov.